Petro Krisologo (Forum Cornelii, leo Imola, Italia, 380 hivi - Imola, 450 hivi) alikuwa askofu mkuu wa Ravenna (wakati huo mji mkuu wa mwisho wa Dola la Roma la Magharibi, leo katika mkoa wa Emilia-Romagna huko Italia kaskazini) aliyevutia umati wa watu kwenye imani kwa mafundisho yake yaliyo bora kwa hekima na ufasaha wa lugha. Tangu zamani anaheshimiwa kama mtakatifu na babu wa Kanisa. Mwaka 1729 Papa Benedikto XIII alimuongezea sifa ya mwalimu wa Kanisa. Sikukuu yake inaadhimishwa kila mwaka tarehe 30 Julai. Habari za maisha yake ni chache, tena si za hakika. Alichoandika Agnus, mwanahistoria wa Ravenna, mwaka 840 hivi, si cha kuaminika sana. Alizaliwa huko Forum Cornelii, leo Imola, Italia, mwaka 380 hivi. Alivyosimulia mwenyewe, alipewa ubatizo, malezi ya kidunia na ya kiroho na hatimaye daraja takatifu ya ushemasi na Korneli, askofu wa Imola. Papa Sixtus III (au Papa Selestini I) alimteua kuwa askofu wa Ravenna mwaka 433. Chini yake Kanisa la mji huo lilipewa baadhi ya haki za jimbo kuu kwa sababu ya kuwepo ikulu ya Dola.